

VLADA REPUBLIKE HRVATSKE

Zagreb, 28. studenoga 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj :** | Ministarstvo turizma i sporta |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka za prihvaćanje pokroviteljstva Vlade Republike Hrvatske nad proslavom obljetnica 120 godina postojanja Hrvatskog gimnastičkog saveza i 150 godina postojanja Zagrebačkog tjelovježbenog društva „Hrvatski sokol“ |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Prijedlog**

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.) i točaka II. i III. Odluke o kriterijima i postupku za prihvaćanje pokroviteljstva Vlade Republike Hrvatske („Narodne novine“, broj 44/16.), Vlada Republike Hrvatske je na sjednici održanoj \_\_\_\_\_\_\_\_\_\_ 2024. donijela

**Z A K L J U Č A K**

1. Vlada Republike Hrvatske prihvaća pokroviteljstvo nad proslavom obljetnica 120 godina postojanja Hrvatskog gimnastičkog saveza i 150 godina postojanja Zagrebačkog tjelovježbenog društva „Hrvatski sokol“, sukladno zamolbi Hrvatskog gimnastičkog saveza.

2. Prihvaćanjem pokroviteljstva Vlada Republike Hrvatske ne preuzima nikakve financijske obveze.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Vlada Republike Hrvatske zaprimila je 21. listopada 2024. Zamolbu Hrvatskog gimnastičkog saveza iz Zagreba za pokroviteljstvo nad proslavom obljetnica 120 godina postojanja Hrvatskog gimnastičkog saveza i 150 godina postojanja Zagrebačkog tjelovježbenog društva „Hrvatski sokol“ u Republici Hrvatskoj, koje će se održati 11. ili 12. prosinca 2024. u Zagrebu.

Hrvatski gimnastički savez je osnovan 1904. te je drugi najstariji sportski savez u Republici Hrvatskoj koji okuplja 80 članica, od čega 72 gimnastička kluba i 8 županijskih saveza, a koji zajedno broje više od 10.000 gimnastičara/ki. Nakon osamostaljenja, hrvatski gimnastičari osvojili su dvije olimpijske medalje. Filip Ude osvojio je srebro na konju s hvataljkama na Olimpijskim igrama u Pekingu 2008., dok je Tin Srbić bio srebrni na preči na Olimpijskim igrama u Tokiju 2021. godine. Hrvatski gimnastičari ukupno su osvojili pet medalja na svjetskim prvenstvima te deset seniorskih medalja na europskim prvenstvima.

Hrvatski gimnastički savez ističe se i po svojoj organizacijskoj izvrsnosti pa je tako sudjelovao u organizaciji Mediteranskih igara 1979. u Splitu, kao i finala Svjetskog kupa 1982. u Zagrebu te Svjetskog kupa u Osijeku, koji se kontinuirano održava od 2009. i svrstava među najbolje organizirane i najposjećenije turnire u svijetu gimnastike.

Hrvatski gimnastički savez je kroz svoj rad, sportske uspjehe i predanost organizacijskom i edukacijskom razvoju postao uzor u hrvatskom sportu. Uz impresivne rezultate svojih sportaša i stalno unaprjeđenje gimnastičkih programa, uspješno pridonosi podizanju ugleda Hrvatske na svjetskoj sportskoj sceni.

Zagrebačko tjelovježbeno društvo „Hrvatski sokol“ osnovano je 1874. i jedno je od najstarijih aktivnih sportskih društava u Republici Hrvatskoj te u 2024. obilježava 150 godina postojanja. Prvi veliki uspjeh nekog gimnastičara Hrvatskog sokola, postignut je 1957. kada je na kupu Europe u Parizu Ivan Čaklec na konju s hvataljkama osvojio brončanu medalju.

Zagrebačko tjelovježbeno društvo „Hrvatski sokol“ sudjeluje i u organizaciji natjecanja Svjetskog kupa u sportskoj gimnastici 1982. te gimnastičkog dijela Univerzijade 1987. godine. Isto tako, od 1989. organizira i Memorijal „Stjepan Boltižar“, a od 2013. „Darijo Možnik“ za mlađe kategorije.

Danas u Zagrebačkom tjelovježbenom društvu „Hrvatski sokol“ trenira oko 900 članova, a članovi tog društva desetljećima čine okosnicu hrvatske gimnastičke reprezentacije. Društvo je stvorilo 18 olimpijaca, koji su imali više od 20 nastupa na olimpijskim igrama.

Slijedom navedenoga, predlaže se prihvaćanje pokroviteljstva nad navedenom manifestacijom.